ธอส.แก้พรบ.ปล่อยกู้ผู้สูงวัย
ธอส.คาดแก้ พ.ร.บ.ใหม่เสร็จกลางปีหน้า เพิ่มโอกาสลงทุนธุรกิจได้หลากหลาย ตอบสนองความต้องการลูกค้าได้ครบวงจร&nbsp;
23 พ.ย. 2559

ธอส.คาดแก้ พ.ร.บ.ใหม่เสร็จกลางปีหน้า เพิ่มโอกาสลงทุนธุรกิจได้หลากหลาย ตอบสนองความต้องการลูกค้าได้ครบวงจร  
นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า การแก้ไขพระราชบัญญัติ (พ.ร.บ.) ธนาคารอาคารสงเคราะห์ พ.ศ. 249 คาดว่ามีผลบังคับใช้ในกลางปี 2560 
ทั้งนี้ การแก้ พ.ร.บ.ดังกล่าวจะมีส่วนช่วยในการขยายธุรกรรมทางการเงินได้มากขึ้น ไม่ว่าจะเป็นการทำรีเวิร์ส มอร์เกจ (Reverse Mortgage) เพื่อปล่อยกู้ผู้สูงอายุ โดยนำบ้านมาเป็นหลักทรัพย์ค้ำประกัน การทำธุรกรรมทางด้านอิเล็กทรอนิกส์ต่างๆ เช่น การออกบัตรเครดิต การออกสลากออมทรัพย์อายุตั้งแต่ 3 ปี 5 ปี และ 10 ปี มีรางวัลที่ 1 เป็นเงินสดหรือบ้าน เป้าหมายระดมเงินฝากยาวให้สอดรับกับการปล่อยสินเชื่อระยะยาวมากขึ้น
นอกจากนี้ ยังสามารถให้ธนาคารเข้าไปถือหุ้นในบริษัทประกันภัยบริษัทประกันอัคคีภัยได้ ไม่เกิน 15% เป็นทางเลือกให้ลูกค้าซื้อประกันภัยในอัตราค่าเบี้ยที่ต่ำลง 
“รีเวิร์ส มอร์เกจ ยังไม่สรุปว่าจะใช้โมเดลไหน รูปแบบมีทั้งปล่อยกู้ 60% ของราคาประเมิน และต้องจัดโซนนิ่งว่าบ้านทำเลไหนราคาเท่าไหร่ บ้านตึก บ้านเดี่ยว คอนโด จะตีมูลค่ากันอย่างไร และกรณีเกิดผู้กู้เสียชีวิตก่อนข้อตกลงจะทำอย่างไร จะเปิดให้ลูกหลานสามารถผ่อนบ้านคืนได้หรือไม่” นายฉัตรชัย กล่าว
นายณัฐพล ลือพร้อมชัย ผู้ช่วยกรรมการผู้จัดการใหญ่ สายงานสินเชื่อเพื่อที่อยู่อาศัย ธนาคารกรุงศรีอยุธยา กล่าวว่า มาตรการสินเชื่อผู้สูงอายุยังเป็นเรื่องใหม่ในประเทศไทย ต้องรอดูผลตอบรับจากธนาคารรัฐที่นำร่องว่ามีแนวทางปฏิบัติทั้งรูปแบบสัญญาและกฎหมายอย่างไร รวมทั้งต้องคำนึงถึงเรื่องมนุษยธรรมด้วย
ทั้งนี้ โครงการดังกล่าวจะปรับการให้สินเชื่อเป็นแบบรายเดือน มีระยะเวลาตามที่ตกลง เช่น 20 ปี ซึ่งมีข้อสังเกต เช่น ผู้กู้อายุยืนกว่ากำหนด หรือผู้กู้เสียชีวิตก่อนกำหนด จะมีแนวทางจัดการอย่างไร
น.ส.อรอนงค์ อุดมก้านตรง ผู้ช่วยกรรมการผู้จัดการใหญ่ ผลิตภัณฑ์สินเชื่อรายย่อย สายธุรกิจรายย่อย ธนาคารซีไอเอ็มบี ไทย กล่าวว่า ธนาคารพร้อมสนับสนุนโครงการดังกล่าว เพราะเป็นเรื่องดีที่รัฐบาลออกมารองรับสังคมผู้สูงอายุ แต่ต้องดูรูปแบบที่ชัดเจนเพื่อหาวิธีการจัดการสินเชื่อที่เหมาะสม 
สำหรับแนวทางการจัดการหลักทรัพย์จากรีเวิร์ส มอร์เกจ ไม่ได้เป็นปัญหามากนัก เพราะธนาคารแต่ละแห่งมีวิธีการบริหารจัดการสินทรัพย์ สามารถนำมาสร้างสภาพคล่องหมุนเวียนได้หลายรูปแบบ โดยเฉพาะที่อยู่อาศัยในทำเลที่มีความต้องการสูงขึ้น และแนวโน้มราคาที่ดินปรับขึ้น